{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":12,"n_cols":6,"rows_kept":12,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog odluke o osnovici za izračun drugih naknada u sustavu socijalne skrbi"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"PUČKI PRAVOBRANITELJ"," ODLUKU","Prije svega upozoravamo kako Zakon o pravu na pristup informacijama (NN br. 25/13, 85/15, 69/22) predviđa u pravilu rok od trideset dana, dok je za postupak savjetovanja o prijedlogu odluke predviđeno svega dva dana, i to subota i nedjelja. Skraćivanje roka obrazloženo je na način da bi se što prije omogućila isplata socijalnih naknada kao i naknade za rad udomitelja i iznosa opskrbnine u  uvećanom iznosu. Međutim, obrazloženje ukazuje da određene procedure očito nisu započete na vrijeme. Nažalost, ovakvo postupanje šalje poruku da najranjiviji korisnici nisu dovoljno u fokusu, kao i da se misli da nije osobito važno osigurati priliku građanima i organizacijama civilnog društva, uključujući  korisnicima ovih naknada, da se očituju o predloženim iznosima, već se stječe dojam da je savjetovanje samo formalnost, bez stvarne mogućnost utjecanja.\n\nPodsjećamo da je prilikom savjetovanja o Prijedlogu odluke o osnovici za izračun iznosa drugih naknada u sustavu socijalne skrbi za 2025. godinu građanima također bio ostavljen prekratki rok od devet dana, a koje skraćivanje roka nije uopće bilo posebno obrazloženo. Stoga ovim putem ukazujemo da iznimka skraćivanja rokova javnog savjetovanja ne smije postati pravilo, kao i da je razdoblje za savjetovanje od 9. do 11. siječnja u potpunosti neprimjereno.\n\nVlada Republike Hrvatske je na sjednici održanoj 13. studenoga 2025. donijela Odluku o načinu određivanja osnovica za izračun iznosa naknada u sustavu socijalne skrbi. Iz navedenog proizlazi da istu predlaže ministar na temelju mišljenja savjetodavnog tijela Vlade Republike Hrvatske za razvoj socijalnih politika, primjenjujući prosječnu stopu inflacije potrošačkih cijena u prethodnoj godini, uzimajući u obzir ukupnu gospodarsku situaciju i gospodarska kretanja u Republici Hrvatskoj te fiskalni kapacitet državnog proračuna, prilagođavajući ih u skladu s tim.\n\nIz dostupnog obrazloženja proizlazi da se Odluka temelji na mišljenju Nacionalnog vijeća za razvoj socijalnih politika te Programu Vlade Republike Hrvatske od 2024. do 2028. u kojem je ključno načelo solidarnosti i briga o najranjivijim skupinama društva, među ostalim i kroz povećanje socijalnih naknada za 30% do 2028. godine, a pritom uzimajući u obzir i ukupnu gospodarsku situaciju i gospodarska kretanja u Republici Hrvatskoj te fiskalni kapacitet državnog proračuna. Istovremeno, iz obrazloženja se ne vidi niti kada se Nacionalno vijeće sastalo, niti koje odnosno kakvo je mišljenje usvojilo. \n\nPočetno ukazujemo da pučka pravobraniteljica pozdravlja svako povećanje naknada u sustavu socijalne skrbi.\n\nIpak, u kontekstu konkretnog predloženog povećanja ukazujemo da je u obrazloženju Prijedloga odluke navedeno kako se utvrđuje osnovica u visini od 80,00 eura, što čini povećanje za 5,00 eura, odnosno 6,67 % u odnosu na dosadašnji iznos osnovice. Nejasno je kako je određeno i na kojim procjenama potreba potencijalnih korisnika naknada je utemeljeno povećanje iznosa od 5 EUR-a. \n\nSlijedom navedenog te iako pučka pravobraniteljica pozdravlja svako povećanje naknada u sustavu socijalne skrbi, ipak naglašavamo kako bi Prijedlog odluke trebao biti sadržajno obrazložen kako bi se uopće moglo ispitati je li predloženo povećanje adekvatno odnosno da li je i u kolikoj mjeri uzelo u obzir individualne potrebe korisnika."]
[2,"MARICA MIKULIĆ"," ODLUKU,\nObrazloženje","Podržavam prijedlog udruge OKO.\n\nSavjetovanja postavljena proforme radi, neidu nikome u korist."]
[3,"NATAŠA JAKUS"," ODLUKU,\nObrazloženje","Poštovani,\nZahvaljujem na podizanju osnovice koja je još uvijek unatoč povišenju ispod razine dostatne za dostojan život  pogotovo odoba koje rade iznimno zahtjevan posao ali i uz ovako kratak period e-savjetovanja kojim se praktički ne dozvoljava stvarno sudjelovanje građana u prijedlozima, izravno se  gazi demokratsko pravo na sudjelovanju u javnoj raspravi.\nS poštovanjem, \nN.J."]
[4,"DOROTEA GRGEC"," ODLUKU,\nObrazloženje","Podržavam prijedlog udruge OKO. Predloženo povećanje je simbolično. S obzirom na rast svih životnih troškova i inflaciju, povećanje nije dostatno za osnovne potrebe naših obitelji. \n\nMolimo da ubuduće date razuman rok u kojem bi više osoba moglo ostaviti svoje mišljenje.\n\nHvala"]
[5,"ANA ALAPIĆ MIHAJLOVIĆ"," ODLUKU,\nObrazloženje","Podržavam prijedlog udruge OKO. Predloženo  povećanje nije dostatno s obzirom na inflaciju i rast svih životnih troškova. Rok e savjetovanja je neprimjereno kratak da bi sve zainteresirane strane dale konkretne prijedloge i zapravo samo nam daje na znanje da se ni ne želi čuti mišljenje roditelja njegovatelja o iznosu naknade."]
[6,"IVANA HRASTAR"," ODLUKU,\nObrazloženje","Podržavamo primjedbe i prijedloge udruge roditelja OKO vezane uz povećanje osnovice za izračun naknada u sustavu socijalne skrbi. Smatramo da je predloženo povećanje nedostatno u odnosu na stvarne životne troškove te da ne osigurava dostojanstvene uvjete života korisnicima, osobito onima koji su zbog skrbi trajno isključeni s tržišta rada. Također smatramo da je važno osigurati primjeren i razuman rok za e-savjetovanja kako bi javnost, a posebno opterećene obitelji, imale stvarnu mogućnost sudjelovanja. Podržavamo zahtjev za sustavnijim i pravednijim usklađivanjem osnovice u budućnosti te uvažavanje specifičnog i izuzetno zahtjevnog položaja roditelja njegovatelja.\nHRVATSKI SAVEZ ZA RIJETKE BOLESTI"]
[7,"NADA BJELČIĆ"," ODLUKU,\nObrazloženje","Poštovani, \nE-savjetovanje o osnovici za izračun drugih naknada u sustavu socijalne skrbi provodi se u krajnje neprimjerenom roku (od 09.01.2026. do 11.01.2026.). Taj period praktično ne ostavlja ni jedan puni radni dan za stvarno sudjelovanje građana. Posebno je problematično za roditelje njegovatelje i obitelji koje su opterećene skrbi 24/7. Savjetovanje treba produljiti na razuman rok koji uključuje radne dane i omogućuje stvarnu javnu raspravu.\n\nPredloženo povećanje osnovice na 80,00 EUR, odnosno za 5,00 EUR (6,67%) u odnosu na važećih 75,00 EUR, smatram nedostatnim u odnosu na rast troškova života i inflaciju. Ovakvo povećanje realno smanjuje vrijednost naknada koje se vežu uz osnovicu i dodatno udaljava primanja najranjivijih od minimalnih životnih troškova.\n\nPosebno ističem status roditelja njegovatelja. To nije “naknada” u smislu dodatka. To je zamjena za rad. To je najteži psihofizički posao. Skrb traje 24 sata dnevno, 365 dana u godini. Nema bolovanja. Nema godišnjeg odmora. Nema stanke. Roditelj ne može “nadoknaditi” manjak prihoda dodatnim radom, jer je skrb stalna i vezana uz život i zdravlje djeteta. Roditelj nema mogućnosti dignuti kredit, plaćati ratama itd.\nTražim u ime udruga roditelja OKO da osnovica bude najmanje 84€ i da se ubuduće uvede jasno pravilo usklađivanja osnovice, najmanje s rastom minimalne plaće ili službeno mjerene inflacije, kako bi se spriječio kontinuirani pad realne vrijednosti naknada.\nPrimjedbu prof. Todorović podržavam jer kako da osoba može zadovoljiti osobne potrebe popuz sladoleda, odlaska u kino ili neko društveno događanje sa samo 40€ mjesečno? Kako da si kupi tenisice, odjeću s tim sramotno malim iznosom?"]
[8,"CENTAR ZA SOCIJALNU INKLUZIJU ŠIBENIK"," ODLUKU,\nObrazloženje","Poštovani,\nželimo vam ukazati na nepravednost ovog prijedloga koji se odnosi na naknadu za osobne potrebe i ukazati da se njime ne vodi računa o individualnim potrebama korisnika. \nSlažemo se s komentarom Udruge za promicanje inkluzije (Borka Teodorović).\n\nSmatramo da planirano povećanje, po kojem će osobe s invaliditetom koje koriste uslugu organiziranog stanovanja za osobne potrebe koje uključuju i njihove potrebe povezane s invaliditetom dobiti 40 eura mjesečno, ili povećanje od čak 2.5 eura apsolutno neprimjereno i nedovoljno.\nKada su osobe kojima je priznata usluga organiziranog stanovanja isključene iz mogućnosti da ostvare pravo na inkluzivni dodatak rečeno je da će se njima povećati iznos naknade za osobne potrebe. Ovo povećanje od 2,5 eura nije ekvivalent inkluzivnom dodatku.\n\nU članku 15. ZSS piše: „15. osnovne potrebe su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta“ \nIznos naknade za osobne potrebe sukladno članku 44. ZSS jednak je za sve odrasle osobe kojima se priznaje pravo na uslugu smještaja ili organiziranog stanovanja ako vlastitim prihodom ne može osigurati zadovoljavanje osobnih potreba na smještaju ili organiziranom stanovanju. \n\n Istovremeno upozoravamo i na nedopustivo kratak rok (od niti jednog radnog dana) postavljen za komentiranje ove Odluke."]
[9,"BORKA TEODOROVIĆ"," ODLUKU,\nObrazloženje","Naknada za osobne potrebe, na koju korisnici usluge smještaja i organiziranog stanovanja imaju pravo ukoliko nemaju dostatna vlastita sredstva, jednaka je za sve korisnike i ne uzima u obzir povećane troškove života povezane s invaliditetom.  U članku 15. ZSS piše: „15. osnovne potrebe su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta“  Iznos naknade za osobne potrebe sukladno članku 44. ZSS jednak je za sve odrasle osobe kojima se priznaje pravo na uslugu smještaja ili organiziranog stanovanja ako vlastitim prihodom ne može osigurati zadovoljavanje osobnih potreba na smještaju ili organiziranom stanovanju. Kada su osobe kojima je priznata usluga organiziranog stanovanja isključene iz mogućnosti da ostvare pravo na inkluzivni dodatak rečeno je da će se njima povećati iznos naknade za osobe potrebe.  Smatramo da planirano povećanje, po kojem će osobe s invaliditetom koje koriste uslugu organiziranog stanovanja za osobne potrebe koje uključuju i njihove potrebe povezane s invaliditetom dobiti 40 eura mjesečno, ili povećanje od čak 2.5 eura apsolutno neadekvatno.  Istovremeno upozoravamo i na nedopustivo kratak rok (od niti jednog radnog dana) postavljen za komentiranje ove Odluke."]